**... NAPIREND**

**E l ő t e r j e s z t é s**

**Salföld Község Önkormányzata Képviselő-testületének**

**2018. október 1-i nyilvános rendkívüli testületi ülésére**

**Tárgy: Gyermekorvosi feladatok ellátása 2018. október 19-től.**

**Előterjesztő: Fábián Gusztáv, polgármester**

**Előkészítette: Tóthné Titz Éva jegyzőt helyettesítő aljegyző**

**----------------------------** Jogszabállyal nem ellentétes

 Előterjesztő

 -----------------------------------

 Tóthné Titz Éva jegyzőt helyettesítő aljegyző

**Tisztelt Képviselő-testület!**

Badacsonytomaj Város Önkormányzatának Képviselő-testülete 2018. április 18-án rendkívüli ülésen tárgyalta a gyermekorvosi feladat-ellátási szerződés megszüntetését, majd későbbiekben a feladat helyettesítéssel történő ellátását Dr. Sellyei Ferenc sajnálatos halála miatt.

A gyermekorvosi feladat helyettesítésére a Dr. Sellyei és Fiai Bt. megbízási szerződést kötött Dr. Karasszon Diána gyermekorvossal 2018. október 18-ig, az önkormányzat pedig ugyanezen időpontig az iskolaorvosi feladatellátásra szerződött.

Előbbieket a feladatellátásban érintett önkormányzatok is, így Salföld is jóváhagyta, illetőleg jóváhagyólag tudomásul vette.

Tájékoztatása szerint, Dr. Karasszon Diána doktornő nem tudja tovább vállalni a helyettesítési feladatokat, mint ez év október 18. napja.

Tekintve, hogy a Dr. Sellyei és Fiai Bt. tovább nem biztosítja a feladatellátást, és ha ezen időpontig a praxisjogot nem értékesítik, arról a 2015. évi CXXIII. tv. 5.§ (1) a.) bek. alapján a települési önkormányzatnak kell gondoskodnia, melyet betöltetlen körzetként helyettesítéssel láttathat el mindaddig, míg az illetékes hatóság a praxisjog határozatát vissza nem vonja. Ezt követően az önkormányzat közalkalmazott, vagy vállalkozó orvossal kötött szerződéssel is elláthatja a feladatot.

Az esetben, ha az önkormányzat nem talál olyan orvost, aki a helyettesítést ellátná, akkor a Népegészségügyi Intézet jelölhet ki olyan háziorvost, akinek a helyettesítést el kell látnia.

Ezzel összefüggésben a Képviselő-testületnek több döntést szükséges meghoznia.

* Felkérik Badacsonytördemic, Ábrahámhegy, Balatonrendes és Salföld Önkormányzat Képviselő-testületeit, hogy hatalmazzák fel Badacsonytomaj Város Önkormányzatát a gyermekorvosi helyettesítéshez szükséges feladatok elvégzésére, és a működési engedélyeztetési eljárás lefolytatására.
* Hatalmazza fel a polgármestert, hogy ha van jelentkező a feladatra, akkor tárgyaljon a gyermekorvosi helyettesítésről és kerüljön előkészítésre a feladatellátási szerződés.
* A képviselő-testület biztosítsa a fedezetét a költségvetésben gyermekorvosi asszisztens közalkalmazotti foglalkoztatására, amennyiben a helyettesítés során azt nem biztosítja a helyettesítő orvos.
* Hatalmazza fel a polgármestert az ehhez szükséges intézkedések megtételére.
* A helyettesítő orvos és asszisztens megléte esetén, a társönkormányzatok hozzájárulásával hatalmazza fel a polgármestert a működési engedélyeztetési eljárás lefolytatására, majd ezt követően a finanszírozási szerződés megkötésére.
* Az esetben, ha az önkormányzat nem talál a gyermekorvosi feladat elvégzésére vállalkozó orvost, hatalmazza fel a polgármestert hogy vegye fel a kapcsolatot az illetékes Népegészségügyi Intézettel helyettesítő orvos kijelölése céljából.

Javaslom a T. Képviselő-testületnek, hogy az előterjesztést megtárgyalni és a határozati javaslatokat elfogadni szíveskedjék.

Az előterjesztés mellékleteként, csatoljuk a NEAK által megküldött tájékoztatót, amely az önkormányzat előtt álló feladatokat, és a finanszírozás kérdését taglalja.

**SALFÖLD KÖZSÉG ÖNKORMÁNYZATA KÉPVISELŐ-TESTÜLETÉNEK**

**…./2018.(X. 01.) HATÁROZATA**

 ***Gyermekorvosi feladatok 2018.október 19-től történő ellátásáról***

Salföld Község Önkormányzatának Képviselő-testülete

1. felhatalmazza Badacsonytomaj Város Önkormányzatát a gyermekorvosi helyettesítéshez szükséges feladatok elvégzésére és a működési engedélyeztetési eljárás lefolytatására,
2. felhatalmazza Krisztin N. László polgármestert, hogy ha van jelentkező a feladatra, akkor tárgyaljon a gyermekorvosi helyettesítésről és kerüljön előkészítésre a feladatellátási szerződés, és azt küldje meg Salföld önkormányzat képviselő-testülete részére is,
3. felhatalmazza Krisztin N. László polgármestert a fentiekben szükséges intézkedések megtételére,
4. a helyettesítő orvos és asszisztens megléte esetén, felhatalmazza Krisztin N. László polgármestert a működési engedélyeztetési eljárás lefolytatására, majd ezt követően a finanszírozási szerződés megkötésére,
5. tudomásul veszi, hogy amennyiben az önkormányzat nem talál a gyermekorvosi feladat elvégzésére vállalkozó orvost, felhatalmazza Krisztin N. László polgármestert, hogy vegye fel a kapcsolatot az illetékes Népegészségügyi Intézettel helyettesítő orvos kijelölése céljából.

**Felelős**: Fábián Gusztáv polgármester,

Határidő: 2018. október 5.